b'\n_START_ARTICLE_\nKupittaa\n_START_SECTION_\nLiikenneyhteydet\n_START_PARAGRAPH_\nKupittaalla sijaitsee Kupittaan rautatieasema, jolla pys\xc3\xa4htyv\xc3\xa4t kaikki Helsingin ja Turun v\xc3\xa4liset junat._NEWLINE_Alueelta on hyv\xc3\xa4t liikenneyhteydet. Turun ja Helsingin v\xc3\xa4linen valtatie 1 kulkee Kupittaan vierest\xc3\xa4, ja silt\xc3\xa4 on yhteys my\xc3\xb6s valtateille 8, 9 ja 10.\n_START_SECTION_\nTiede ja teknologia\n_START_PARAGRAPH_\nKupittaan rautatieaseman ymp\xc3\xa4rille on viime vuosina perustettu tiede- ja teknologiakeskus Turku Science Park. Alueelle on rakennettu jo useita toimistorakennuksia, kuten BioCity, DataCity, ElectroCity ja PharmaCity. Rakenteilla ovat my\xc3\xb6s suuret toimistotilat ElectroCityn toiselle puolelle, Kupittaan aseman yhteyteen, sek\xc3\xa4 l\xc3\xa4heisen ammattikorkeakoulun suuri rakennus ElectroCityn viereen. Uusin tulokas Kupittaan rakennuskantaan on ICT-talo, jossa opiskelevat kaikki alueen korkeakoulujen ICT-opiskelijat.\n_START_SECTION_\nNimen etymologia\n_START_PARAGRAPH_\nKaupunginosan nimelle on kaksi vaihtoehtoista selityst\xc3\xa4. Toisen mukaan taustalla on ven\xc3\xa4j\xc3\xa4n kielen kauppiasta tarkoittava sana kupets. Toisen selityksen mukaan nimi liittyy johonkin vanhaan rajaan, sill\xc3\xa4 kupitsa on rajamerkin nimitys.\n_START_SECTION_\nNiin sanottu ensimm\xc3\xa4inen ristiretki\n_START_PARAGRAPH_\nPerim\xc3\xa4tiedon mukaan piispa Henrik kastoi ensimm\xc3\xa4iset pakanalliset suomalaiset kristinuskoon Kupittaanpuiston l\xc3\xa4hteell\xc3\xa4. Kupittaan l\xc3\xa4hteell\xc3\xa4 on uhrattu vanhoille jumalille viel\xc3\xa4 1600-luvulla. 1700-luvun alkupuolella Kupittaan l\xc3\xa4hdett\xc3\xa4 ryhdyttiin k\xc3\xa4ytt\xc3\xa4m\xc3\xa4\xc3\xa4n terveysl\xc3\xa4hteen\xc3\xa4, ja Kupittaalla oli jo 1700-luvulla kylpylaitosrakennelmia.'